b'\n_START_ARTICLE_\nHuawei\n_START_SECTION_\nHistoria\n_START_PARAGRAPH_\nKiinan valtio alkoi kehitt\xc3\xa4\xc3\xa4 voimakkaasti ict-teknologiaa 1980-luvun loppupuolella Deng Xiaopingin johdolla perustamalla muun muassa Shenzhen erityistalousalueen haastaakseen Hongkongin, joka ei tuolloin kuulunut Kiinaan. Yhti\xc3\xb6n toiminnan aloitti vuonna 1988 entinen Kansan vapautusarmeijan sotilas, Kiinan kommunistisen puolueen aktiivi ja virkamies, Ren Zhengfei (kiin. \xe4\xbb\xbb\xe6\xad\xa3\xe9\x9d\x9e, syntynyt v. 1944) perustamalla puhelinkeskusten (PBX) tuontiyrityksen. Zhengfei oli toiminut aiemmin Kiinan armeijan teknologiayksik\xc3\xb6iss\xc3\xa4. Yritys panosti tuotekehitykseen ja ryhtyi pian toimittamaan omia puhelinkeskuslaitteistoja. Huawein puhelinkeskuksia toimitettiin ensin pieniin kaupunkeihin ja Kiinan maaseudulle, mutta yritys kykeni kasvattamaan markkinaosuuttaan kilpailijoitaan enemm\xc3\xa4n, muun muassa puhelinkeskusten paremman suorituskyvyn ansiosta. Yrityksen taustalla on alusta alkaen ollut Kiinan valtion ja kommunistisen puoleen voimakas tuki, ja autoritaarinen johtamisj\xc3\xa4rjestelm\xc3\xa4. Yritys omaksui voimakkaan kasvuhakuisen maailmanlaajuisen laajentumisstrategian._NEWLINE_Huawei aloitti vuonna 1994 valokuitutekniikkaan perustuvien SHD-laitteiden valmistuksen. Vuonna 1996 yhti\xc3\xb6 toimitti valtameren ylitt\xc3\xa4v\xc3\xa4n tietoliikenneverkon hongkongilaiselle Hutchison-Whampoa-teleoperaattorille. Vuonna 1997 Huawei julkaisi oman GSM-tukiaseman ja vuonna 1998 yritys teki konsultointisopimuksen IBM:n kanssa. Huawei solmi yhteisyrityksen Siemensin kanssa, jonka tavoitteena oli kehitt\xc3\xa4\xc3\xa4 Kiinaan oma, l\xc3\xa4nsimaista riippumaton matkapuhelinstandardi, TD-SCDMA. Huawei osti 16,5\xc2\xa0% osuuden operaattoriliiketoimintansa myyneest\xc3\xa4 ja tappiollisesta 3Comsta vuonna 2003 noin 230 miljoonalla eurolla. 3Com oli ostanut aiemmin osan H3C-yrityksest\xc3\xa4. Huawei nousi l\xc3\xa4ntisten kilpailijoidensa (Ericsson, Nokia Telecommunications, Ericsson, Alcatel-Lucent) tietoisuuteen ja merkitt\xc3\xa4v\xc3\xa4ksi kilpailijaksi vuonna 2004, kun se nappasi 3G-verkon tilauksen eurooppalaisten kotikent\xc3\xa4lt\xc3\xa4 Hollannista._NEWLINE_Huawein kasvu jatkui, kun se tuplasi myyntins\xc3\xa4 vuonna 2007 Euroopassa 1,3 miljardiin euroon ja sai Euroopasta tilauksia monilta merkitt\xc3\xa4vilt\xc3\xa4 operaattoreilta kuten Vodafonelta ja France Telecomilta. Yhti\xc3\xb6 toimitti T-Mobile-operaattorille GSM- ja 3G-verkkojen ydintekniikkaa Saksaan, Isoon-Britanniaan, It\xc3\xa4valtaan, Hollantiin ja T\xc5\xa1ekkiin. Huawein koko liikevaihto oli vuonna 2007 runsaat kahdeksan miljardia euroa._NEWLINE_Vuonna 2008 Huawei teki eniten kansainv\xc3\xa4lisi\xc3\xa4 pct-patenttihakemuksia ja ohitti vuonna 2008 ruotsalaisen kilpailijansa Ericssonin langattomien tukiasemien myynniss\xc3\xa4 kivuten maailman suurimmaksi toimittajaksi. Yhdess\xc3\xa4 kiinalaiset Huawei ja ZTE hallitsivat 40 prosenttia maailmanlaajuisista markkinoista Joulukuussa 2008 BusinessWeek-lehti asetti Huawein kolmannelle sijalle Applen ja Googlen j\xc3\xa4lkeen listalla vaikutusvaltaisimmista yrityksist\xc3\xa4._NEWLINE_Telia ilmoitti maailman ensimm\xc3\xa4isen\xc3\xa4 operaattorina kaupallisten 4G-verkon rakentamisesta Osloon vuonna 2010 ja valitsi Huawein tukiasemaverkon laitetoimittajaksi._NEWLINE_Huawei teki ensimm\xc3\xa4isen radioverkkosopimuksen Suomessa vuonna 2009, kun se ilmoitti toimittavansa Soneralle suuren osan 900 megahertsin alueella toimivaa 3G-verkkoa yhdess\xc3\xa4 Nokia Siemens Networksin kanssa. Kaupan j\xc3\xa4lkeen Huaweilla oli toimitussopimuksia kaikissa Pohjoismaissa. Oslossa oli jo kaupallisessa k\xc3\xa4yt\xc3\xb6ss\xc3\xa4 sen TeliaSoneralle toimittama LTE-verkko. Aikaisemmin Huawein valmistamia GSM-modeemeja eli ns. \xe2\x80\x9dmokkuloita\xe2\x80\x9d sek\xc3\xa4 matkapuhelimia oli jo ollut Suomen markkinoilla._NEWLINE_Tutkimusyhti\xc3\xb6 Dell\xe2\x80\x99Oron mukaan Huawei ohitti Nokia Siemens Networksin toiseksi suurimpana verkkovalmistajana kolmannella vuosinelj\xc3\xa4nneksell\xc3\xa4 vuonna 2009, jolloin Huawei l\xc3\xa4hes tuplasi markkinaosuutensa hein\xc3\xa4-syyskuussa. Tutkimusyhti\xc3\xb6n mukaan Huawein markkinaosuus nousi 20 prosenttiin aikaisemmasta 11 prosentista. Tammikuussa 2010 Trading Markets uutisoi kiinalaisl\xc3\xa4hteisiin perustuen Huawein kirineen langattomien tukiasemien toimituksissa my\xc3\xb6s ruotsalaisen markkinajohtaja Ericssonin edelle. Huawein mukaan sen langattomia ratkaisuja tarjoavan yksik\xc3\xb6n liikevaihto oli vuonna 2009 10 miljardia dollaria. Toisaalta ABI Research ja my\xc3\xb6hemmin Dell\xe2\x80\x99Oro arvioivat varovaisemmin, ett\xc3\xa4 Huawein markkinaosuus vuonna olisi ollut 16.5\xc2\xa0% tai 20\xc2\xa0%, joka tarkoittaisi kolmatta sijaa, mutta Huawei nousisi kakkossijalle vuoden 2010 loppuun menness\xc3\xa4._NEWLINE_Huawein 14.1\xc2\xa0% liikevoitto vuonna 2009 oli noin viisinkertainen Ericssoniin verrattuna. Toisaalta viranomaiset muun muassa Intiassa ja USA:ssa ovat ilmoittaneet pelk\xc3\xa4\xc3\xa4v\xc3\xa4ns\xc3\xa4, ett\xc3\xa4 kiinalaiset k\xc3\xa4ytt\xc3\xa4v\xc3\xa4t mobiiliverkkoa vakoiluun. T\xc3\xa4m\xc3\xa4 on johtanut telelaitteiden tuonnin v\xc3\xa4henemiseen Kiinasta. Edelleen Motorola syytti Huaweita teollisuusvakoilusta ja yrityssalaisuuksien varastamisesta._NEWLINE_Huawei neuvotteli vuonna 2010 Motorolan verkkoliiketoiminnan ostamisesta muun muassa kilpailijansa Nokia Siemens Networksin ohella. Kaupan voitti NSN. My\xc3\xb6hemmin selvisi, ett\xc3\xa4 NSN ei tarjonnut eniten Motorolan kannattavimmasta osasta vaan Huawei tarjosi sata miljoonaa enemm\xc3\xa4n. Yhdysvaltain viranomaiset eiv\xc3\xa4t kuitenkaan hyv\xc3\xa4ksyneet Huawein korkeampaa tarjousta, koska Huawein perustaja Ren Zhengfei ty\xc3\xb6skenteli aikanaan Kiinan armeijassa. Samasta syyst\xc3\xa4 Huawein ei annettu ostaa ohjelmistotalo 2Wire\xc3\xa4, jonka osti lopulta Pace Make 475 miljoonalla dollarilla. Tiett\xc3\xa4v\xc3\xa4sti Huawein tarjous 2Wirest\xc3\xa4 oli merkitt\xc3\xa4v\xc3\xa4sti suurempi. Yhti\xc3\xb6 vastasi kritiikkiin palkkaamalla yhdysvaltalaisen yhti\xc3\xb6n tarkastamaan ohjelmansa ja lis\xc3\xa4ksi kertoi avaavansa asiakkailleen telelaitteidensa ohjelmistokoodin. Huawei kertoi joulukuussa 2010 k\xc3\xa4ytt\xc3\xa4v\xc3\xa4ns\xc3\xa4 avointa Linuxia verkkokehitysty\xc3\xb6kaluissaan ja laitteissaan._NEWLINE_Huawein eurooppalainen kilpailija NSN v\xc3\xa4itti tammikuussa 2011, ett\xc3\xa4 Huawei saa halpoja valtion lainoja, jotka v\xc3\xa4\xc3\xa4rist\xc3\xa4v\xc3\xa4t kilpailua. NSN:n mukaan tukiaisista ei ole kuitenkaan helppo l\xc3\xa4hte\xc3\xa4 kiistelem\xc3\xa4\xc3\xa4n esimerkiksi EU-tasolla. Huawein arveltiin tuottavan yli 60 miljoonaa puhelinta vuonna 2011 ja Huawein viiden vuoden liikevaihtokasvu on ollut keskim\xc3\xa4\xc3\xa4rin 33 prosenttia vuodessa.\n_START_SECTION_\n2014\n_START_PARAGRAPH_\nHuawei ilmoitti hein\xc3\xa4kuussa 2014, ett\xc3\xa4 yhti\xc3\xb6n liikevaihto kasvoi l\xc3\xa4hes nelj\xc3\xa4nneksen tammi-kes\xc3\xa4kuussa viimevuotisista luvuista. Suhteellista kannattavuutta kuvaava liikevoittoprosentti kasvoi 18,3 prosenttiin._NEWLINE_Tutkimusyhti\xc3\xb6 Gartnerin julkaisemien myyntilukujen perusteella Huawei oli vuoden 2014 lopussa maailman nelj\xc3\xa4nneksi suurin \xc3\xa4lypuhelinvalmistaja. Yhti\xc3\xb6 toimitti vuoden aikana 68\xc2\xa0081\xc2\xa0000 \xc3\xa4lypuhelinta maailmanlaajuisesti, ja sill\xc3\xa4 oli 5,5 prosentin markkinaosuus. Huawei toimitti vuonna 2013 yhteens\xc3\xa4 46\xc2\xa0609\xc2\xa0000 \xc3\xa4lypuhelinta, joten m\xc3\xa4\xc3\xa4r\xc3\xa4 kasvoi vuoden 2014 aikana yhteens\xc3\xa4 21\xc2\xa0472\xc2\xa0000 kappaleella. YK:n alaisen IP-omaisuuden j\xc3\xa4rjest\xc3\xb6n WIPOn mukaan Huawei haki eniten kansainv\xc3\xa4lisi\xc3\xa4 patentteja viime vuonna. 3\xc2\xa0442 kansainv\xc3\xa4lisen patenttisopimuksen m\xc3\xa4\xc3\xa4r\xc3\xa4ll\xc3\xa4 Huawei j\xc3\xa4tti taaksensa muun muassa amerikkalaisen Qualcommin (2\xc2\xa0409) ja ZTE:n (2\xc2\xa0179).\n_START_SECTION_\n2015\n_START_PARAGRAPH_\nMarkkinatutkimusyhti\xc3\xb6 Trendforcen raportin mukaan Huawei oli vuoden 2015 ensimm\xc3\xa4isell\xc3\xa4 nelj\xc3\xa4nneksell\xc3\xa4 maailman kolmanneksi suurin \xc3\xa4lypuhelinvalmistaja seitsem\xc3\xa4n prosentin markkinaosuudella._NEWLINE_Huawei julkisti toukokuussa 2015 uuden \xe2\x80\x9dEsineiden internet\xe2\x80\x9d-k\xc3\xa4ytt\xc3\xb6j\xc3\xa4rjestelm\xc3\xa4ns\xc3\xa4, Lite OS:n. Laitevalmistajaksi ryhtymisen sijaan Huawei haluaa yhti\xc3\xb6n strategisen markkinajohtajan William Xun mukaan tarjota olemassa oleville valmistajille k\xc3\xa4ytett\xc3\xa4v\xc3\xa4ksi avoimen l\xc3\xa4hdekoodin k\xc3\xa4ytt\xc3\xb6j\xc3\xa4rjestelm\xc3\xa4n: \xe2\x80\x9dMe haluamme tarjota yhteydet, emme laitteita.\xe2\x80\x9d _NEWLINE_Hein\xc3\xa4kuussa 2015 Huawei solmi yhteisty\xc3\xb6sopimuksen Shanghain General Motors (GM) -autovalmistajan kanssa. GM asentaa autoihinsa valmiiksi Huawein telemaattisen ratkaisun, jonka avulla auton saa muun muassa yhdistetty\xc3\xa4 4G-verkkoon ja sijaintipalveluihin._NEWLINE_Huawei tiedotti marraskuussa 2015 liittyneens\xc3\xa4 mukaan yhteiseurooppalaiseen 5Gex-projektiin, jonka tarkoituksena on vahvistaa Euroopassa teht\xc3\xa4v\xc3\xa4\xc3\xa4 5G-tutkimusta ja maailmanlaajuista yhteisty\xc3\xb6t\xc3\xa4. 5Gex on 5G Public Private Partnership (5G-PPP) -hankkeen pioneeriohjelma, ja Huawei osallistuu 5Gex-arkkitehtuurin m\xc3\xa4\xc3\xa4rittelyyn ja vastaa hankkeen prototyypin kehitt\xc3\xa4misest\xc3\xa4.\n_START_SECTION_\n2017\n_START_PARAGRAPH_\nVuoden ensimm\xc3\xa4isell\xc3\xa4 nelj\xc3\xa4nneksell\xc3\xa4 oli Huawein markkinaosuus \xc3\xa4lypuhelimissa 11,3\xc2\xa0% ja se on paikkoin ohittamassa Applen (12\xc2\xa0%) ja nousemassa maailman toiseksi myydyimm\xc3\xa4ksi \xc3\xa4lypuhelimeksi Samsungin j\xc3\xa4lkeen (23,3\xc2\xa0%)._NEWLINE_Huawein talousjohtaja, yrityksen perustajan Ren Zhengfein tyt\xc3\xa4r Meng Wanzhoun pid\xc3\xa4tettiin joulukuussa 2018 Kanadassa Yhdysvaltojen pyynn\xc3\xb6st\xc3\xa4. Taustalla on v\xc3\xa4ite, ett\xc3\xa4 Huawein laitteet ovat turvallisuusuhka Yhdysvalloille.\n_START_SECTION_\nHuawei Suomessa\n_START_PARAGRAPH_\nVuoden 2012 lopussa Huawei ilmoitti investoivansa 70 miljoonaa euroa tutkimus- ja tuotekehityskeskukseen Suomessa. Yhti\xc3\xb6n mukaan kyseess\xc3\xa4 on pitk\xc3\xa4n aikav\xc3\xa4lin strateginen investointi mobiililaitteiden ohjelmistokehitykseen. Keskuksen arvioitiin ty\xc3\xb6llist\xc3\xa4v\xc3\xa4n 100 ty\xc3\xb6ntekij\xc3\xa4\xc3\xa4 seuraavan viiden vuoden aikana. Huawei satsasi Suomen markkinoille huomattavasti vuoden 2014 aikana ja vuoden lopussa yhti\xc3\xb6 ilmoitti sen myynnin kasvaneen Suomessa 40 prosenttia edellisvuoteen verrattuna. Huawein mukaan hyv\xc3\xa4\xc3\xa4 tulosta vauhdittivat carrier- ja enterprise-puolen l\xc3\xa4pimurrot sek\xc3\xa4 yhti\xc3\xb6n kuluttajatuotteiden vilkas myynti. DNA Kaupan toimitusjohtaja Sami Aavikko arvioi marraskuussa 2014, ett\xc3\xa4 Huawei voisi nousta Suomen joulumyynniss\xc3\xa4 myydyimpien puhelimien joukkoon. Yhti\xc3\xb6n alabr\xc3\xa4ndin Honorin Honor 6 -\xc3\xa4lypuhelin nousikin teleoperaattori Elisan joulukuun myydyimpien puhelimien joukkoon._NEWLINE_Huawei julkisti yhteisty\xc3\xb6sopimuksen suomalaisen Vire Labsin kanssa joulukuussa 2014. Porissa perustetun Vire Labsin kehitt\xc3\xa4m\xc3\xa4\xc3\xa4 k\xc3\xa4ytt\xc3\xb6liittym\xc3\xa4tekniikkaa hy\xc3\xb6dynnettiin muun muassa Huawein Honor 6+ -\xc3\xa4lypuhelimessa._NEWLINE_Suomen entisen p\xc3\xa4\xc3\xa4ministerin Alexander Stubbin lehdist\xc3\xb6suhteista vastannut erityisavustaja Pete Pokkinen palkattiin huhtikuun lopulla 2015 Huawei Suomen viestinn\xc3\xa4st\xc3\xa4 ja yhteiskuntasuhteista vastaavaksi johtajaksi. Pokkinen ehti olla virassa vain hieman yli kuukauden, kunnes h\xc3\xa4net nimitettiin 2. kes\xc3\xa4kuuta Suomen tasavallan presidentti Sauli Niinist\xc3\xb6n erityisavustajaksi._NEWLINE_17. elokuuta 2015 Huawei rekrytoi Mika Engblomin Consumer Device Business Finland -yksikk\xc3\xb6ns\xc3\xa4 johtoon. Edellisess\xc3\xa4 ty\xc3\xb6paikassaan Samsung Electronicsilla Engblom toimi Senior Sales Managerin teht\xc3\xa4v\xc3\xa4ss\xc3\xa4. Parinkymmenen vuoden kokemuksen mobiilialan myynnin johdon teht\xc3\xa4vist\xc3\xa4 omaava Engblom raportoi suoraan Huawei Technologiesin maajohtajalle Cao Keqianille.\n_START_SECTION_\nVerkkorakentaminen\n_START_PARAGRAPH_\nKes\xc3\xa4kuussa 2014 Ukkoverkot Oy ilmoitti solmineensa yhteisty\xc3\xb6sopimuksen Huawein kanssa maailman ensimm\xc3\xa4isen kaupallisen 450 megahertsin lte-verkon rakentamisesta Suomeen. Huawei toimittaa verkon kokonaisratkaisuna, joka sis\xc3\xa4lt\xc3\xa4\xc3\xa4 verkkoelementtien, tukiasemien, antennien ja p\xc3\xa4\xc3\xa4telaitteiden p\xc3\xa4ivitykset. Helmikuussa 2015 Huawei solmi yhteisty\xc3\xb6sopimuksen puolestaan Suomen Yhteisverkko Oy:n kanssa 4G-laajakaistaverkon toimittamisesta. Pohjois- ja It\xc3\xa4-Suomen peitt\xc3\xa4v\xc3\xa4 verkko palvelee noin 15 prosenttia Suomen v\xc3\xa4est\xc3\xb6st\xc3\xa4.\n_START_SECTION_\nHuawei Twitterliiga\n_START_PARAGRAPH_\nHuawei lanseerasi vuoden 2014 lopussa nime\xc3\xa4\xc3\xa4n kantavan Huawei Twitterliiga -pelin, joka yhdisti Twitterin varsinkin Yhdysvalloissa suosittujen fantasiaurheilupelien konseptiin. Manageriksi rekister\xc3\xb6idytty\xc3\xa4\xc3\xa4n kilpailijat saivat valita sadan suomen suosituimman twiittaajan joukosta aloitusbudjetin rajoissa oman joukkueensa. Yleis\xc3\xb6n ehdotusten perusteella kootulta listalta poimitut pelaajat ker\xc3\xa4siv\xc3\xa4t managereilleen pisteit\xc3\xa4 esimerkiksi aktiivisuudellaan, saaduilla retweeteill\xc3\xa4 ja tiettyjen hashtagien k\xc3\xa4yt\xc3\xb6ll\xc3\xa4. Kampanjan nimikkomanagerina ja keulakuvana toimi varsinkin koripallon puolelta tuttu vaikuttaja Aleksi Valavuori._NEWLINE_Tammikuussa 2015 alkanut pelivaihe kesti nelj\xc3\xa4 viikkoa ja joka viikko eniten pisteit\xc3\xa4 ker\xc3\xa4nnyt manageri voitti Huawein senhetkisen lippulaivapuhelimen, Ascend Mate 7:n. Tammikuun lopussa liigan kokonaispistekuningas \xe2\x80\x9dHervannan Ryhti\xe2\x80\x9d voitti kisan p\xc3\xa4\xc3\xa4palkintona olleen kullan v\xc3\xa4risen Mate 7:n, jota ei tuotu Suomen markkinoille. Huawei Twitterliiga arvostettiin vuoden parhaiden digitaalisen markkinointiviestinn\xc3\xa4n t\xc3\xb6iden Grand One 2015 -kilpailun finalistien joukkoon sosiaalisen median kampanjan sarjassa.\n_START_SECTION_\nJokerit\n_START_PARAGRAPH_\nElokuussa Huawei julkisti solmineensa yhteisty\xc3\xb6sopimuksen j\xc3\xa4\xc3\xa4kiekon KHL-liigassa pelaavan Jokereiden kanssa. Sponsorointi on Huawein suurin yhteisty\xc3\xb6kumppanuus Pohjoismaissa. Huawein sponsorointiportfolioon kuuluu Jokereiden lis\xc3\xa4ksi muun muassa jalkapalloseurat Arsenal, AC Milan, Paris Saint-Germain, Atletico Madrid, Galatasaray, Borussia Dortmund ja Ajax Amsterdam. Pelipaidassa olevien mainoksien lis\xc3\xa4ksi Huawein valmistamia tabletti- ja rannetietokoneita tuodaan valmennuksen apuv\xc3\xa4lineiksi Jokereiden junioriorganisaatiota my\xc3\xb6ten.\n_START_SECTION_\nKohut\n_START_PARAGRAPH_\n23. elokuuta 2018 Australia kielsi kiinalaisilta teknologiayrityksilt\xc3\xa4 5G-verkon rakentamisen, koska yritysten ep\xc3\xa4ill\xc3\xa4\xc3\xa4n vuotavan tietoja Kiinan valtiolle._NEWLINE_23. marraskuuta 2018 Yhdysvallat suositteli liittolaisiaan v\xc3\xa4ltt\xc3\xa4m\xc3\xa4\xc3\xa4n Huawein verkkoteknologiaa._NEWLINE_1. joulukuuta 2018 Huawein perustajan, Ren Zhengfein tyt\xc3\xa4r, talousjohtaja Meng Wanzhou pid\xc3\xa4tettiin Vancouverin lentokent\xc3\xa4ll\xc3\xa4 Kanadassa, koska Yhdysvallat ep\xc3\xa4ilee Huawein rikkoneen Irania vastaan tehtyj\xc3\xa4 talouspakotteita._NEWLINE_7. joulukuuta 2018 EU:n teknologiakomissaari, virolainen Andrus Ansip varoitti Huawein ja muiden kiinalaisten teknologiayhti\xc3\xb6iden vakoilevan l\xc3\xa4nsimaita._NEWLINE_Norja ja Saksa ilmoittivat 18. tammikuuta 2019 harkitsevansa Huawein tietoturvasta nousseen skandaalin vuoksi Huaweille 5G-verkon rakentamiskieltoa._NEWLINE_Huaweita vastaan on nostettu Yhdysvalloissa tammikuussa 2019 syytteit\xc3\xa4 liikesalaisuuksien varastamisesta. Kev\xc3\xa4\xc3\xa4ll\xc3\xa4 2019 Yhdysvaltain liittovaltio p\xc3\xa4\xc3\xa4tti 16. toukokuuta 2019, ett\xc3\xa4 yhdysvaltalaisia yrityksi\xc3\xa4 voidaan vastaisuudessa kielt\xc3\xa4\xc3\xa4 k\xc3\xa4ytt\xc3\xa4m\xc3\xa4st\xc3\xa4 telelaitteita, jos maan hallinnon mielest\xc3\xa4 laitteiden valmistajat ovat turvallisuusuhka. T\xc3\xa4t\xc3\xa4 p\xc3\xa4\xc3\xa4t\xc3\xb6st\xc3\xa4 sovellettiin Huaweihin. T\xc3\xa4m\xc3\xa4n vuoksi Google ilmoitti 20. toukokuuta 2019 rajoittavansa p\xc3\xa4ivityksi\xc3\xa4\xc3\xa4n Huawein valmistamiin Huawei- ja Honor-merkkisiin Android-k\xc3\xa4nnyk\xc3\xb6ihin.\n_START_SECTION_\nHuawein kuluttajatuotteita\n_START_PARAGRAPH_\nHuawei valmistaa tietoliikennemodeemeja UMTS-, CDMA- ja TD-SDMA-matkapuhelinverkkoihin. Euroopassa yleiseen 3G UMTS -matkapuhelinverkkoon Huawei valmistaa E-sarjan USB-portiin liitett\xc3\xa4vi\xc3\xa4 "mokkuloita": muun muassa Huawei E160, E169, E170, E230, E1762, E173 ja E220. Huawei toimittaa U8000-sarjan IDEOS Android-k\xc3\xa4ytt\xc3\xb6j\xc3\xa4rjestelm\xc3\xa4ll\xc3\xa4 varustettua matkapuhelinta (U8150 IDEOS ja U8300 IDEOS). Edelleen Huawein tuotteisiin kuuluu Gsm/gprs/edge/HSDPA-verkossa toimiva p\xc3\xb6yt\xc3\xa4puhelin B160. E5 ja E586 ovat Huawein valmistamia 3G-verkon p\xc3\xa4\xc3\xa4telaitteita._NEWLINE_CDMA 2000 -verkon mokkulat ovat EC-sarjaisia. Kiinalaiseen TD-SDMA-standardiin Huawei valmistaa yht\xc3\xa4 modeemia, tuotemerkilt\xc3\xa4\xc3\xa4n ET128. Edelleen Huawei valmistaa EM-sarjassaan kannettavissa tietokoneissa k\xc3\xa4ytett\xc3\xa4vi\xc3\xa4 tietoliikennemoduuleita, joissa kaikissa on HSPA-tuki. Huawei kertoo Internet-sivuillaan kodin tietoliikennej\xc3\xa4rjestelmist\xc3\xa4, muun muassa Huawei CPE Management System (HCMS) sek\xc3\xa4 videoneuvotteluj\xc3\xa4rjestelmist\xc3\xa4.\n_START_SECTION_\nHuawei P8\n_START_PARAGRAPH_\nHuawei esitteli yhti\xc3\xb6n uudeksi lippulaivamalliksi tarkoitetun P8:n Lontoossa j\xc3\xa4rjestetyss\xc3\xa4 tilaisuudessa 15.4.2015. 5,2 tuuman FullHD, IPS LCD -kosketusn\xc3\xa4yt\xc3\xb6ll\xc3\xa4 varustettua puhelinta py\xc3\xb6ritt\xc3\xa4\xc3\xa4 Huawein oma HiSilicon Kirin 930 -j\xc3\xa4rjestelm\xc3\xa4piiri. Laitteen lanseerauksessa suuren huomion sai sen kamerateknologia. 13 megapikselin p\xc3\xa4\xc3\xa4kamerassa on muun muassa 1,2 asteen korjauskulmaan pystyv\xc3\xa4 optinen kuvanvakain ja Huawein maailman ensimm\xc3\xa4iseksi lupaama neliv\xc3\xa4rinen RGBW-sensori. Huawei P8:n myynti Suomessa alkoi toukokuussa. Samassa tilaisuudessa Huawei julkisti P8:n sisarmallit Lite ja Max. Max on 6,8-tuumaisella n\xc3\xa4yt\xc3\xb6ll\xc3\xa4 varustettu isompi versio P8:sta, ja Lite on puolestaan hieman pienikokoisempi ja karsittu versio P8:sta._NEWLINE_50 eurooppalaisen valokuvaus-, video-, mobiililaite-, audio-, kotiteatteri- ja autoelektroniikkalehden yhdistys EISA (European Imaging and Sound Association) palkitsi P8:n 2015\xe2\x80\x932016 parhaana kuluttaja\xc3\xa4lypuhelimena. Raati kehui laitteen kameraa, ty\xc3\xb6nlaatua ja hinta-laatusuhdetta.\n_START_SECTION_\nHuawei P9\n_START_PARAGRAPH_\nHuawei P8:n seuraaja Huawei P9 julkistettiin vuonna 2016. Siin\xc3\xa4 on alumiininen takakansi, sormenj\xc3\xa4lkitunnistus sek\xc3\xa4 kaksi 12 megapikselin takakameraa. Huawei P9 oli ensimm\xc3\xa4inen puhelin, jossa on kaksi takakameraa. Toinen takakameran linsseist\xc3\xa4 on mustavalko- ja toinen v\xc3\xa4rilinssi. Samana vuonna julkaistiin Huawei P9 Lite, joka on ominaisuuksiltaan ja tehoiltaan hieman suppeampi ja hinnaltaan halvempi.\n_START_SECTION_\nNexus 6P\n_START_PARAGRAPH_\nHuawei ja Google julkistivat Googlen Android 6.0 Marshmallow -k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4 hy\xc3\xb6dynt\xc3\xa4v\xc3\xa4n Nexus 6P -\xc3\xa4lypuhelimen syyskuun 2015 lopussa. Puhelin tuli Suomessa myyntiin 32, 64 ja 128 gigatavun tallennustilalla varustetuilla versioilla marraskuussa 2015._NEWLINE_Huawei Nova 3_NEWLINE_Elokuussa 2018 Huawei toi Suomeen uuden Huawei Nova 3 -\xc3\xa4lypuhelimen. Suomi oli ensimm\xc3\xa4inen Pohjoismaa, jossa puhelinta alettiin myym\xc3\xa4\xc3\xa4n. Nova 3:ssa on nelj\xc3\xa4 kameraa ja kasvontunnistusteknologia, joka toimii infrapunasensorilla.\n_START_SECTION_\nTalkBand B2\n_START_PARAGRAPH_\nBarcelonan vuoden 2015 Mobile World Congressissa esitelty TalkBand B2 on seuraaja TalkBand B1 -\xc3\xa4lyrannekkeelle. Edelt\xc3\xa4j\xc3\xa4ns\xc3\xa4 tavoin my\xc3\xb6s B2 toimii aktiivisuusrannekkeen lis\xc3\xa4ksi my\xc3\xb6s Bluetooth-kuulokkeena. B2:ssa on 0,73-tuumainen 128x88 pikselin PMOLED-kosketusn\xc3\xa4ytt\xc3\xb6 ja siit\xc3\xa4 voi n\xc3\xa4hd\xc3\xa4 muun muassa kellonajan, s\xc3\xa4\xc3\xa4tiedot, askeleet, unitiedot, h\xc3\xa4lytykset, saapuvat puhelut ja viestit.\n_START_SECTION_\nWatch\n_START_PARAGRAPH_\nHuawei julkisti Barcelonassa j\xc3\xa4rjestetyiss\xc3\xa4 vuoden 2015 Mobile World Congressissa tulevan \xc3\xa4lykellonsa, Watchin. Py\xc3\xb6re\xc3\xa4ll\xc3\xa4 kellon\xc3\xa4yt\xc3\xb6ll\xc3\xa4 ja metallirakenteella varustetussa laitteessa on 400x400 resoluution, 1,4 tuuman AMOLED-kosketusn\xc3\xa4ytt\xc3\xb6, 1,2 gigahertsin Qualcomm-j\xc3\xa4rjestelm\xc3\xa4piiri, 512 megatavua v\xc3\xa4limuistia ja 4 gigatavua tallennustilaa. Googlen Android Wear -k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4 hy\xc3\xb6dynt\xc3\xa4v\xc3\xa4 Watch julkaistaan syksyll\xc3\xa4 2015. Watchin hopean ja mustan v\xc3\xa4riset versiot tulevat maksamaan 349 euroa ja kultainen malli puolestaan 399 euroa.'